Mosk Umm al-Nasr

Mosk Umm al-Nasr (Arabek مسجد أم النصر) po Mosk Beit Hanoun ew an mosk kottha en cita Beit Hanoun e'n Konna Gaza, desedhys ogas dhe gres an cita. 

Istori
Derevys veu an Mosk Umm al-Nasr 1239 gen an Ayyubidow rag enora aga sowdoryon a verwis e'n vatel tredhans ha'n Growsgasoryon. An Ayyubidow a waynyas, etho an hanow Umm al-Nasr ("Mamm Tyghow"). Arskrif e'n fos a-ugh entrans an mosk a lever sultan (rewlyas) Ayyubid al-Adil II a worhebmydnas y dherevyans. 

Nag o an vatel enorys udn veur, bes posek o. Istorior ejyptek al-Maqrizi a wra mencyon dell hwarva an vatel 13ves a vis Du, 1239 ha gorfedna gen trygh ejyptek (Ayyubid). Derivasow an growgasoryon a afydh deklaryans al-Maqrizi dell veu ledhys Henry Cont Bar ha mil a'y dus ha sesys veu 600 avel prisners (an brassa radn anodhans a veu ledhys war aga fordh dhe Ejyp). 

An 3a a vis Du, 2006, e feu tedna gonow tredh luyow israelyek ha breseloryon palestinek e'n mosk. Distruys veu an mosk ogas en tien gen tanbelledna israelyek. E feu 40 a venenes a gerdhas dhe witha an mosk tednys gans an lu israelyek, ha ladha diw. Dampnys veu damach dhe'n mosk gen an Kenedhlow Unys.

Pednserneth
An mosk gwreydhyek a gonsistya a udn stevel veur, gen krommdo sempel, derevys a garrygi garow. Nag eus tra veth a'n mosk gwreydhyek marnas an golovenva soth ha'y tho lebmyn. An hel pyji a worfedn gen stevel dhe'n est tiys gen krommdo. Arskrif an fondyans ew gravys en skript nashki a'n Oos Ayyubid.

Klass:Moskow
Klass:Stat a Balestin